CELEX: 52017PC0734
Language: hu
Date: 2017-11-29
Title: Javaslat AZ EURÓPAI PARLAMENT ÉS A TANÁCS RENDELETE az 1093/2010/EU rendeletnek az Európai Bankhatóság székhelye tekintetében történő módosításáról

EURÓPAI BIZOTTSÁG
            Brüsszel, 2017.11.29.
            COM(2017) 734 final
            2017/0326(COD)
            Javaslat
            AZ EURÓPAI PARLAMENT ÉS A TANÁCS RENDELETE
            az 1093/2010/EU rendeletnek az Európai Bankhatóság székhelye tekintetében történő módosításáról
            (EGT-vonatkozású szöveg)
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               Az Európai Bankhatóságot (a továbbiakban: EBH) az 1093/2010/EU rendelet hozta létre. Az említett rendelet 7. cikke szerint az EBH székhelye London, Egyesült Királyság.
            
            
               Az Egyesült Királyság 2017. március 29-én értesítette az Európai Tanácsot arról, hogy az Európai Unióról szóló szerződés 50. cikke alapján el kívánja hagyni az Uniót.
            
            
               2017. november 20-án a 27 bent maradó tagállam – az Általános Ügyek Tanácsának (50. cikk) ülésén – az Európai Bankhatóság új székhelyeként Párizst (Franciaország) választotta.
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               
                  A módosítandó jogi aktus az Európai Unió működéséről szóló szerződés (a továbbiakban: EUMSZ) 114. cikkén alapul, a módosító jogi aktust ennek alapján kell elfogadni.
               
            
            
               •A jogi aktus típusának megválasztása
            
            
               
                  E javaslat az 1093/2010/EU rendelet módosítására irányul. Az ennek megfelelő módosítást ezért módosító rendeletként javasoljuk.
               
            
            
               •Szubszidiaritás és arányosság
            
            
               Az ügynökség székhelyének kérdése az Unió kizárólagos hatáskörébe tartozik. Az intézkedés arányos a javasolt rendelet céljával, nevezetesen az 1093/2010/EU rendeletnek megfelelően az ügynökség új székhelyének megerősítésével.
            
            
               3. KÖLTSÉGVETÉSI VONZATOK
            
            
               Az Európai Bankhatóság áthelyezésének költségvetési vonzatai lesznek, különös tekintettel a kilépés következményeként a jelenlegi londoni bérleti szerződés lejárat előtti megszüntetésével kapcsolatos költségekre, magával a költözéssel kapcsolatos költségekre, valamint az új párizsi székhely felszerelésével kapcsolatos költségekre. Az Egyesült Királysággal az állam Európai Unióból való kilépésének szabályait meghatározó megállapodásról folytatandó tárgyalásokra vonatkozó 2017. május 22-i tanácsi tárgyalási irányelvekben foglaltaknak megfelelően az Egyesült Királyságnak teljes mértékben fedeznie kell a kilépés folyamatával kapcsolatos konkrét költségeket, mint például az Egyesült Királyságban működő ügynökségek áthelyezésének költségeit.
            
            
               Előfordulhat, hogy az áthelyezés költségeinek egy részét előzetesen az EU költségvetéséből kell finanszírozni a pénzügyi elszámolást megelőzően. E tekintetben a Bizottság az Európai Bankhatóság közreműködésével értékelni fogja az uniós költségvetésen keresztüli további finanszírozás lehetőségét. Szükség esetén a Bizottság megfelelő javaslatokat nyújt be az Európai Parlamentnek és a Tanácsnak a 2019-re vonatkozó éves költségvetési eljárás keretében, és amennyiben szükséges, 2018-ra vonatkozóan. Ez például magával a költözéssel kapcsolatos költségeket érinti. Emellett az új székhely felszerelésével kapcsolatos költségeket a költségvetési rendelet
                  1
                203. cikkében meghatározott, az épületek beszerzésére vonatkozó eljárás keretében is előterjesztik, amely az Európai Parlament és a Tanács előzetes jóváhagyását írja elő az ingatlanprojektekkel kapcsolatos szerződések megkötése előtt. Ezt az eljárást a lehető leghamarabb el kell indítani (legkésőbb 2018 elején).
            
            
            
            
               2017/0326 (COD)
            
         
         
            
               Javaslat
            
            
               AZ EURÓPAI PARLAMENT ÉS A TANÁCS RENDELETE
            
            
               az 1093/2010/EU rendeletnek az Európai Bankhatóság székhelye tekintetében történő módosításáról
            
            
               (EGT-vonatkozású szöveg)
            
            
               AZ EURÓPAI PARLAMENT ÉS AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 114. cikkére,
            
            
               tekintettel az Európai Bizottság javaslatára,
            
            
               a jogalkotási aktus tervezete nemzeti parlamenteknek való megküldését követően,
            
            
               tekintettel az Európai Központi Bank véleményére
                  2
               ,
            
            
               tekintettel az Európai Gazdasági és Szociális Bizottság véleményére
                  3
               ,
            
            
               rendes jogalkotási eljárás keretében,
            
            
               mivel:
            
            
               (1)Az Egyesült Királyság 2017. március 29-én az Európai Unióról szóló szerződés 50. cikkének megfelelően bejelentette, hogy ki kíván lépni az Unióból, így a 27 másik tagállam az Általános Ügyek Tanácsának (50. cikk) ülésén az Európai Bankhatóság új székhelyeként Párizst (Franciaország) választotta.
            
            
               (2)Tekintettel az Európai Unióról szóló szerződés 50. cikkének (3) bekezdésére, az Európai Bankhatóság számára új székhelyet kell biztosítani attól az időponttól számítva, amikor a Szerződések már nem alkalmazandók az Egyesült Királyságra, vagy 2019. március 30-ától, attól függően, hogy melyik következik be korábban.
            
            
               (3)Annak érdekében, hogy új helyén biztosítsa az Európai Bankhatóság megfelelő működését, a székhely-megállapodást az Európai Bankhatóság új székhelyének létrehozása előtt kell megkötni.
            
            
               (4)Annak érdekében, hogy az Európai Bankhatóság számára elegendő idő álljon rendelkezésre az áthelyezéshez, e rendeletnek sürgősen hatályba kell lépnie.
            
            
               (5)Az 1093/2010/EU európai parlamenti és tanácsi rendeletet
                  4
                ezért ennek megfelelően módosítani kell,
            
            
               ELFOGADTA EZT A RENDELETET:
            
            
               1. cikk
            
            
               Az 1093/2010/EU rendelet 7. cikkének helyébe a következő szöveg lép:
            
         
         
            
               „7. cikk
            
            
               Székhely
            
            
               A Hatóság székhelye Párizs, Franciaország.”
            
            
               2. cikk
            
            
               Ez a rendelet az Európai Unió Hivatalos Lapjában való kihirdetésének napján lép hatályba.
            
            
               Ezt a rendeletet attól a naptól kell alkalmazni, amikor a szerződések nem alkalmazandók az Egyesült Királyságra, vagy 2019. március 30-ától, attól függően, hogy melyik következik be korábban.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én.
            
            
               
                  az Európai Parlament részéről
                        a Tanács részéről
               
               
                  az elnök
                        az elnök
               
            
         
         
            
                  
                     (1)
                  
                        Az Európai Parlament és a Tanács 966/2012/EU, Euratom rendelete (2012. október 25.) az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről (HL L 298., 2012.10.26., 1. o.).
               
               
                  
                     (2)
                  
                        […]
               
               
                  
                     (3)
                  
                        […]
               
               
                  
                     (4)
                  
                        Az Európai Parlament és a Tanács 1093/2010/EU rendelete (2010. november 24.) az európai felügyeleti hatóság (Európai Bankhatóság) létrehozásáról, a 716/2009/EK határozat módosításáról és a 2009/78/EK bizottsági határozat hatályon kívül helyezéséről (HL L 331., 2010.12.15., 12. o.).